Pic

**Pic** (badiot: *Piz*) ie n crëp y na mont te la Dolomites che ie aut 2.363 m y pusiziunà a mesa Gherdëina danter i chemuns de Urtijëi y Santa Cristina.

## Geografia
Pic ie n crëp a forma de piramida. La pert a uzidënt tl chemun de Urtijëi ie la plu ërta cun saisom la peles de Pic y fina ju cun roes tla Gran Val di Tuei. Da pert de sud iel na gran tëmpla che fina ora tla mont de Sëurasas. Dessot a urient di banc de Sëurasas ie l Sas Pecol cunesciù dai arpizadëures per se alené.  
Dl viëres de urient ie saisom trëi crëps: Sas dla Crujëta, Sas de Pic y Sas dla Crujëta. Plu  in ju, dl viëres sud-urient ie la gran Smueia da Insom. Dl viëres de nord y dl viëres dl jëuf de Cuca va Pic inant tla Cansla dla Ciarità , tla pastures dla Ciarità y dl viëres nord-urient tl Bosch dla Vacëia.

Sun Pic pol suzeder nce de udëi vel catores

## [[Troi]]es
Da Urtijëi mëina l troi N. 6 tres Sacun, Balest, Plan da Roles y Sëurasas sun piza de Pic. Dala piza dl viëres de nord porta l troi N. 6, passan sula Cansla dla Ciarità, sun Cuca y Secëda. 
Da Santa Cristina sul troi N. 20 fina  sun Sëurasas y pona l troi N. 6.

Pic_Urtij%C3%ABi.jpg|Pic dala pert de Urtijëi.
Saslonch Pic y Cuca d'inviërn.jpg|Saslonch, Pic, la cansla dla Ciarità y Cuca.
Pic da Sëurasas nëif agost 2018 Gherdëina.jpg|Pic sëura Sëurasas.
Paratoni S. Cristina y Pic Gherdëina.jpg| La smueia da Insom.
Lec de Mastlé Gherdëina.JPG|Pic y la mont de Mastlé.


## Archeologia
Bele tl instà dl 1978 à Janmatie y Gilo Moroder abinà sun Pic tiera de cultura foscia cun scaies de ceramica. Tl 1984 à Franco Prinoth giatà lessù, daujin ala scultura de lën de Siegfried Moroder, i toc de na pitia urna de ceramica foscia dl Tëmp dl Fier mesan (600-400 dan C.) y na man plëina de osc de tieres brujei. Chësc lascia pensé a na luegia per sacrifizies de cult.. 

## Scultures
Tl 1973 à l scultëur de Urtijëi Siegfried Moroder metù sun Pic l lëur “Ressurezion” brujà dal tëune.

Sun la Cansa dla Ciarità, sun la pert a nord de Pic, ie n crist ziplà y metù su da Harald Schmalzl l'ann 1993, benedì l 19 de setëmber dl 1993. La crëusc ie auta 4,60 metri y 1 Crist de zirm ie de 2,10 metri..

Pic ie la sëula luegia te Gherdëina ulache n vëija ju i trëi luesc dla valeda. Per i sessant’ani dia Lia da Mont ie unì metú sun Pic na scultura de Walter Pancheri. L se trata de n ciuch de zirm de Resciesa cun cater reliefs cun i sanc prutetëures di luesc de Gherdëina: S. Durich, S. Cristina y la Madona per Sëlva. Sun una na pert ie mo S. Bernard patron de chi che va da mont su.

## Levines
Sun Pic ie states ence n valguna tragedies de jëuni ruei sota la levines.
*Giuani Rifesser da Stufan ie ruà sota na levina a ji via per i Tuei  tl 1941.  
Ai 3 de fauré dl 2013 ie l jëun de 15 ani Manuel Moroder de Urtijëi ruà sota na levina a traversé l parëi de uzidënt de Pic. L ie stat giavà ora dla levina 500 m. plu njù sënza che n l à pedù salvé.

## Smueies
L inviern 1916/191717 vën cunscidrà danter chëi cun la majera neveres te Gherdëina. Ai 14 de mei dl 1917, da mesa la doi daduman, dessot al crëp de Pic, sot a Piza Cuecena se ova destacà per l prim iede la smueia sot a Pic ju. Doi frabicac y n tublà fova unic suplìi da na smueia de sasc, boa y nëif. La smueia ova suplì defin l frabicat de Domulin ulache l fova cater turnadëces y n mulin sotite, ma per fertuna deguni fova iló a lauré. La smueia fova nce passeda danter cësa y tublà da Insom.
 
Do che l ova scialdi nevët tl 1950/1951 se destacova la smueia da Insom mo n iede ai 20 de merz dl 1951 n Vënderdi Sant, n pue’ do mesanuet.
L ruf de sasc, mauta y dlacions se muvova inant mé plan, cun gran gran forza zaròvel pea dut cie che ti stajova te mespies. N Sada Santa univa po l ruf de sasc da La Longia or. Mauta y dlacions se muvova inant mé plan ma cun gran gran forza zaròvi pea dut. 

## Curiosum
Pic vën numinà tla ciantia “Gherdëina Gherdëina” de Leo Runggaldier che ie urmei deventeda “inn de Gherdëina”.
## Notes


## Bibliografia
* Josef Kostner, Gilo Prugger: Planta danter i ruves de Cuecenes y Ncisles. Calënder de Gherdëina 1967, Union di Ladins, Urtijëi 1966, p. 93.
* Sabine Piazza: *1917 - La smueia da Insom. Die Mure von Insom. La frana da Insom*. S. Cristina : Cunsëi de furmazion de S. Cristina, 2017.
* Edgar Moroder: *Njonta al liber "Die Moroder" 1980.* Moroderfamily.com pdf online, pl. 128-130
* Herwig Prinoth: *Ciuldì ieles’a perdrët unides ju la smueies de Pic?- La smueies da Insom dl 1917 y 1951*. Calënder de Gherdëina  2018, pl. 127.
* Sofia Stuflesser: *La ciantia “Gherdëina Gherdëina” de Leo Runggaldier da Furdenan*. Calënder de Gherdëina  2019, 113-116.